**Az MTA PTB Szomatikus-nevelési Albizottság ajánlásai az iskolai testnevelés megújítására**

2016. április 29-én a Testnevelési Egyetem Tanácstermében, a Magyar Sporttudományi Társaság támogatásával, „A mindennapos testnevelés az elméletben és a gyakorlatban” címmel konferenciát rendezett a Magyar Tudományos Akadémia Pedagógiai Tudományos Bizottság Szomatikus-nevelési Albizottsága. A konferencián előadást tartott Prof. Hamar Pál az MTA PTB Szomatikus-nevelési Albizottságának elnöke, Prof. Trencsényi László címzetes egyetemi tanár, a Magyar Pedagógiai Társaság ügyvezető elnöke, Dr. Csányi Tamás egyetemi adjunktus, a Magyar Diáksport Szövetség projekt szakmai vezetője és Kopeczky Péter testnevelés munkaközösség vezető, a Nemzeti Pedagóguskar Testnevelés és Sporttagozatának elnöke.

Az előadásokat és a hozzászólásokat követően az Albizottság tagjai, tudományos igényességgel összeállított, összegző ajánlást fogalmaztak meg az iskolai testnevelés jövőjével kapcsolatban. Tették mindezt azért, mert az Albizottság – mint e szakterület egyik legjelentősebb tudományos fóruma – feladatának tekinti a tudományos háttér erősítését, a kutatásokat támogató és az eredményeket tájékoztatással terjesztő tevékenységét. E munkája során jelentős szempont a különböző természet- és társadalomtudományi kutatásokkal történő folyamatos kapcsolattartás, de a – profiljának megfelelő – pedagógiai kutatási eredmények figyelemmel kisérése is.

Az albizottsági ajánlások összeállításakor a vezérlőelv a műveltségterület (tantárgy) rangja és a testnevelést oktató tanárok és tanítók presztízse emelésének szándéka volt. A testnevelés ügyének kiemelt helyen kezelése már csak azért is elodázhatatlan, mert a felnövekvő nemzedék egészségi és edzettségi mutatói rendkívül rossz képet mutatnak. Magyarországon ijesztő méreteket ölt az inaktív sportérdeklődés, s mindennapjaink egyre jellemzőbb kísérőjelenségévé válik a negatív testedzési hajlam. Emellett, vagy éppen ezzel összefüggésben, az óriási informatikai és számítástechnikai fejlődés kedvező táptalajt nyújt a „homo sedens”, az egyhelyben ülő embertípus kialakulásához.

Az Albizottság ajánlásai az alábbiakban összegezhetők:

* A *mindennapos testnevelés* ügyét továbbra is maximálisan támogatjuk. Az iskolai testnevelés és sport nevelési hatásai jelentősen meghaladják a tananyag elsajátításának a szintjét, az ebben rejlő értékeket meg kell őrizni, s át kell adni a jövő nemzedékének.
* A magyarországi iskolai testnevelés megújítása csak a *tradicionális magyar értékek*et megjelenítő, a hagyományokat tiszteletben tartó, de a 21. század kihívásait is felvállaló módon képzelhető el.
* Az egészséges fiatal nemzedék nevelése szempontjából *problematikus*naktartjuk *a tankötelezettség* törvénybe foglalt *leszállításá*t. Azok az ifjúsági csoportok, amelyek anyagi okok, különböző veszélyeztetettség okán ebben az életkorban kisodródnak az oktatási rendszerből, súlyosan veszélyeztetettek nem csupán „ép lelkük”, de „ép testüket” illetően is.
* *A NAT 2012.* évi változata testnevelés és sport műveltségterületének *újragondolása*, tartalmának kijavítása elkerülhetetlen. Ennek részeként *a gyógytestnevelés* kerüljön *vissza az iskolákba*. A gyógytestnevelési feladatokat megfelelő végzettséggel rendelkező pedagógusok, a mindennapos testneveléssel összefüggő tevékenységeikkel együtt lássák el.
* A testnevelés és sport iskolai oktatásának sajátja a *teljesítmény*. Ez nem zárja ki az *élménytestnevelés* ideáját sem. A gyermekek, a fiatalok érdeke, hogy az iskolai testnevelés keretében (is) komoly *fizikai terhelés*t kapjanak. Munka és izzadság nélkül nincs teljesítmény, nincs eredmény – és itt most nem a versenyeredményekre gondolunk – még az élménysportban, az élménytestnevelésben sem.
* Elkerülhetetlen *a pedagógusok* rendkívüli mértékben eltúlzott *adminisztrációs munkájának* a *csökkentése*, már csak azért is, mert az elburjánzott bürokrácia éppen onnan veszi el a tanárok idejét és energiáját, ahol erre a legnagyobb szükség lenne, a gyerektől.
* A kreatív és sokat tapasztalt testnevelő tanárok időlegesen – folyosói, megosztott tornatermi, játszótéri stb. formában – ugyan áthidalhatják a hiányos tárgyi feltételek okozta nehézségeket, de ez hosszú távon nem tartható. Remélhetőleg folytatódik a ***tornaterem-építési akció***, emellett központi erőforrásokból ***új tanuszodák és sportudvarok*** is épülnek. Erre központi és helyi szinten is nagyobb anyagi ráfordítást tartunk indokoltnak.
* Központi intézkedést igényel a gyógytestneveléshez, de a normál testneveléshez is nélkülözhetetlen ***egészségügyi szűrés*** rendszerének ***javítása***, valamint a testnevelésre és a diáksportra szánt ***központi támogatási keretek növelése***. Emellett elodázhatatlan feladat a testnevelők tanórán és iskolán kívüli tanári többletmunkájának, jelentőségéhez méltó anyagi – és természetesen erkölcsi – elismerése.
* Az iskolai testnevelés megújítása elképzelhetetlen ***a testkulturális pedagógusképzés fejlesztése*** nélkül. Megoldást szükséges találni a testnevelő (gyógytestnevelő, egészségfejlesztő) tanárképzés hallgatói létszámának a problematikájára, meg kell találni azt a hallgatói keretszámot, ami az ország szempontjából optimális. A sportszakember képzésben elkerülhetetlen a „direkt” felvételi vizsgák visszaállítása. Ezeknek az intézkedéseknek a primer célja, hogy a mindennapos testnevelés fenntartásához szükséges ***szaktanári ellátottság a köznevelés mind a tizenkét évfolyamán*** biztosított legyen.

Javaslatainkat elsősorban az oktatáspolitikusok és oktatásirányítók, de a teljes magyar pedagógus társadalom szíves figyelmébe is ajánljuk. Innovatív felvetéseinket ugyanakkor kiegészítjük egy közel fél évszázados intencióval is, amely 1971-ben *Philip Hall Coombs* tollából jelent meg. E perspektivikus üzenet, egy olyan pedagógus közgazdásztól származik, aki miközben nevelésügy párti volt, ezzel egy időben a monetáris, fiskális stb. szempontokat sem tévesztette szem elől, azaz: „A drága oktatás lehet rossz, de a jó oktatás sohasem olcsó.”

Az MTA PTB Szomatikus-nevelési Albizottsága tagjainak nevében:

|  |  |  |
| --- | --- | --- |
| Prof. Biróné Dr. Nagy Edit | Prof. Dr. Hamar Pál | Dr. Keresztesi Katalin |
| tiszteletbeli elnök | elnök | titkár |

**Az MTA PTB Szomatikus-nevelési Albizottság tagjai**

*Prof. Biróné Dr. Nagy Edit* CSc, Professor Emerita, Testnevelési Egyetem (TF) - tiszteletbeli elnök

*Prof. Dr. Hamar Pál PhD*, intézetigazgató egyetemi tanár, rektorhelyettes, TF - elnök

*Dr. Keresztesi Katalin* CSc, egyetemi docens, Debreceni Egyetem (DE) - titkár

*Andrásné Dr. Teleki Judit* PhD, főiskolai tanár, TF

*Bácsné Dr. Bába Éva PhD*, egyetemi docens, DE Gazdaságtudományi Kar

*Prof. Dr. Bretz Károly* DSc, Prof. HC., TF

*Prof. Dr. Gombocz János* CSc, Professor Emeritus, TF

*Dr. habil. Müller Anetta* PhD, főiskolai tanár, EKF (Eger) Sporttudományi Intézet

*Pásztorné Dr. Batta Klára* PhD, intézetigazgató főiskolai tanár, Nyíregyházi Főiskola TTIK

*Dr. Polgár Tibor* PhD, egyetemi docens, NYME MNSK (Szombathely)

*Dr. Prisztóka Gyöngyvér* CSc, egyetemi docens, PTE TTK (Pécs)

*Dr. habil. Rétsági Erzsébet* CSc, főiskolai tanár, PTE ETK (Pécs)

*Dr. Simon István Ágoston* PhD, intézetigazgató egyetemi docens, NYME BPK (Sopron)

*Dr. Szalay Piroska* PhD, egyetemi docens, TF